Ж.Д.Мустафина, Қ.М.Борбасованың "Қазақы ырым-тыйымдардың діни-философиялық астарлары" атты мақаласында жүкті әйелге қатысты мынадай ырымдар жазылған: Жүкті әйелге лас жерді басқызбайды. Дау-дамайға қатыстырмайды. Тоғыз ай бойы барынша жылы сөз айтып, жақсы тілек тілейді. Малдың қанын көрсетпейді. Бұл - бала қанішер болып кетпесін деген түсініктен туған ырым. Сыртқы дүлей күштердің әсерінен, жамандықтан қорғау мақсатында тұмар таққан. Шашын қиғызбайды. Екіқабат әйелге баласы қоянжырық болуы мүмкін деген ырыммен қоянның етін жегізбеген. Толғағы ауыр болмасын, баланы тоғыз айдан асырып көтеруі ықтимал деген түсінікпен түйенің етін жегізбейді.